Timbroù Tripolitania

Tripolitania pe Tripolitana a vez graet eus rannvro Tripoli, keoded eus kornog Libia, e hanternoz Afrika. Tiriad an Impalaeriezh Otoman e oa a-raok na kouezhfe etre daouarn an Italianed e 1911, goude ur brezel etre rouantelezh Vittorio Emanuele III a-enep Turkia hag a echuas gant sinadur Feur-emglev Lausanne d'an 18 a viz Here 1912.

Emren e oa ar vro ez-ofisiel, nemet aloubet e voe mui pe vui gant an Italianed goude ar Brezel-bed kentañ. Dont a reas da vezañ un drevadenn zisheñvel diouzh Libia etre ar 26 a viz Even 1927 hag an 3 a viz Kerzu 1934. Staget e voe ouzh Libia warlerc’h.

Dilestrañ a reas ar soudarded saoz eno e 1943, ha meret ar vro (ha hini Cyrenaica) gant melestradurezh ar Rouantelezh Unanet betek 1951. 

Gant ar rummad gouestlet da Brezegerezh ar Feiz e krogas e 1923 an embann timbroù evit Tripolitana dindan an aotrouniezh italian. Timbroù italian dreistmoullet e oant, betek 1925. 

Adalek 1926 ez eus lakaet er-maez rummadoù a-ratozh evit broioù dindan dalc’h Italia Mussolini, unan oc’h enoriñ da skouer an Institute Coloniale Italiano : skeudennaouiñ a rae ur vaouez roman war-sav, o tec’hel ur c’hleze en he dorn dehou hag ur pal en dorn fall.

Un toullad rummadoù evit ar post dre garr-nij a voe embannet etre 1931 ha 1933. E miz Here 1934 ez eus embannet c’hwec’h timbr evit brudañ Eil Diskouezadeg Arzoù an Trevadennoù. Da c’houde e voe graet gant timbroù trevadenn italian Libia e korn-bro Tripoli.



Red an Eil brezel-bed a gas ar Saozon da verañ Tripolitania adalek 1943. 

Etre 1948 ha 1950 : edo ar velestradurezh vilourel saoz e penn ar vro. Timbroù gant poltred ar Roue George VI dreistmoullet M.E.F. (“Middle East Forces” ) a zo implijet e Tripolitania, evel e Cyrenaica, Eritrea hag Etiopia da c’houlz-se.

Etre 1950 ha 1951 : ar velestradurezh nann-soudardel a embann timbroù saoz dreistmoullet "B A TRIPOLITANIA M A L " evit "British Administration" (Melestradurezh Breizh-Veur) ha “Military Administration Lire” (Lira ar Velestradurezh Soudardel).

E 1951, pa voe embannet dizalc’hidigezh Rouantelezh Libia e kollas Tripolitana e bersonelezh postel.

Pennadoù kar
Timbroù Cyrenaica
Timbroù Fezzan Ghadames
Timbroù Libia

Tripolitania, Timbroù
Tripolitania, Timbroù